VNG รูดกว่า 11% คาดเกิดแรงขายหลังหุ้นขึ้นแรง กูรูแนะเก็บให้เป้า 12.3 บ.
VNG รูดกว่า 11% คาดเกิดแรงขายหลังหุ้นขึ้นแรง บล.เอเอสแอล แนะเก็บให้เป้า 12.3 บ. โดย ณ เวลา 14.43 น.อยู่ที่ 10.10 บาท ลบ 1.30 บาท หรือ 11.40% ด้วยมูลค่าการซื้อขาย 261.65 ล้านบาท
3 ก.ค. 2558

ผู้สื่อข่าวรายงานว่า ราคาหุ้น บริษัท วนชัย กรุ๊ป จำกัด (มหาชน) หรือ VNG ณ เวลา 14.43 น.อยู่ที่ 10.10 บาท ลบ 1.30 บาท หรือ 11.40% เปิดตลาดที่ 11.40 บาท ระหว่างวันแตะระดับต่ำสุดที่ 11.50 บาทและปรับตัวขึ้นแตะระดับสูงสุดที่ 9.95 บาท ด้วยมูลค่าการซื้อขาย 261.65 ล้านบาท ขณะที่ดัชนีหุ้นไทยโดยรวมลบ 0.01%
ทั้งนี้ จากราคาหุ้นที่ปรับตัวลงแรงคาดว่ามาจากแรงขายทำกำไรหลังจากที่ราคาหุ้นได้มีการปรับตัวขึ้นไปอย่างต่อเนื่องนับตั้งแต่วันที่ 22 มิ.ย.ที่ผ่านมา และวานนี้ราคาหุ้นปรับตัวขึ้นทำจุดสูงสุดที่ 11.70 บาท ซึ่งนับว่าเป็นการปรับตัวขึ้นแตะระดับสูงสุดนับตั้งแต่เข้าเทรดในตลาด 
บล.เอเซีย พลัส ระบุในบทวิเคราะห์(29 มิ.ย.)ว่า แนวโน้มธุรกิจในช่วงครึ่งปีหลังของ VNG ยังคงสดใส จากหลายปัจจัยบวกที่เข้ามาช่วยหนุน ทั้งเรื่องต้นทุนวัตถุดิบที่ลดลงและเงินบาทที่อ่อนค่า โดยคาดว่า VNG จะทำกำไรได้โดดเด่นอย่างมากในงวดไตรมาส 3/58 ซึ่งถือเป็น High Season ของธุรกิจไม้บอร์ด จึงมีโอกาสสูงที่ฝ่ายวิจัยจะปรับเพิ่มประมาณการกำไรในปีนี้ของ VNG ขึ้น
สำหรับทิศทางธุรกิจในระยะยาว VNG มีแผนชัดเจนที่จะมุ่งไปสู่สินค้าที่มีมูลค่าเพิ่มสูง เพื่อเพิ่มอัตรากำไรและลดความผันผวนของผลประกอบการในอนาคต โครงการที่อยู่ระหว่างดำเนินการ คือการดัดแปลงสายการผลิต Particle Board 3 แสน ลบม./ปี ที่สุราษฏร์ธานี มาผลิตเป็นสินค้า MDF ที่ให้ margin สูงกว่า (ทำช่วงไตรมาส 4/58-1/59)
รวมถึงการขยายกำลังการผลิต Laminate Flooring จาก 6 ล้านตรม./ปี เป็น 10 ล้านตรม./ปี (เสร็จ 2Q58) ซึ่งจะทำให้ VNG สามารถเพิ่มความหลากหลายของสินค้าให้ครอบคลุมตลาดทุก Segment โดยเฉพาะตลาดกลาง-บน สำหรับโครงการที่อยู่ระหว่างการศึกษาเพิ่มเติม คือ ธุรกิจโรงไฟฟ้า โดยใช้เชื้อเพลิงจากเศษเหลือใช้และความร้อนทิ้งจากกระบวนการผลิต น่าจะมีความชัดเจนมากขึ้นภายในปีนี้
บล.เอเอสแอล แนะนำซื้อ มีเป้าหมายที่ 12.3 บาท
 